Maria Neira

Meddyg o Asturias, gwas sifil rhyngwladol a diplomydd yw María P. Neira (ganwyd 1962), sydd ers 2005 wedi gwasanaethu fel Cyfarwyddwr Adran Iechyd y Cyhoedd, yr Amgylchedd a Phenderfynyddion Cymdeithasol Iechyd (PHE) Sefydliad Iechyd y Byd (WHO).

 Bywgraffiad 
Astudiodd María P. Neira feddygaeth a llawfeddygaeth ym Mhrifysgol Oviedo yn Asturias. Arbenigodd mewn endocrinoleg a chlefydau metabolaidd yn yr Université René Déscartes ym Mharis, Ffrainc. Yna enillodd radd meistr mewn iechyd cyhoeddus a diploma mewn maeth dynol o'r Université Pierre et Marie Curie, hefyd ym Mharis. Aeth Neira ymlaen i dderbyn y diploma rhyngwladol mewn Parodrwydd ar gyfer Argyfwng a Rheoli Argyfwng a roddwyd iddi gan Brifysgol Genefa yn y Swistir.

Yn ei gyrfa gynnar, Neira oedd cydlynydd meddygol Médecins Sans Frontières (Meddygon Heb Ffiniau) a hynny mewn gwersylloedd ffoaduriaid yn Salvador a Hondwras yn ystod y gwrthdaro arfog a’r cyfnod o ansefydlogrwydd. Hi oedd yr Is-weinidog Iechyd a Materion Defnyddwyr Sbaen o 2002 ac eilwaith o 2005 ymlaen. Gwasanaethodd hefyd fel Llywydd Asiantaeth Diogelwch Bwyd a Maeth Sbaen. Am bum mlynedd, hi oedd Cynghorydd Iechyd y Cyhoedd yn y Weinyddiaeth Iechyd yn Maputo a Mosambic. Hi oedd Cynghorydd/Meddyg Iechyd Cyhoeddus y Cenhedloedd Unedig ar gyfer Rhaglen Ddatblygu'r Cenhedloedd Unedig (UNDP) yn Kigali, Rwanda.

Ymunodd Maria Neira â Sefydliad Iechyd y Byd ym 1993 fel Cydlynydd y Tasglu Byd-eang ar Reoli Colera. Ym 1999, hi oedd Cyfarwyddwr yr Adran Rheoli, Atal a Dileu. Fe’i penodwyd yn Gyfarwyddwr Adran Iechyd y Cyhoedd a’r Amgylchedd Sefydliad Iechyd y Byd (WHO) yn 2005.

Yn Nhachwedd 2019 ymunodd Maria Neira â Bwrdd Ymgynghorol Lefel Uchel y Lancet Countdown: Tracio Cynnydd ar Iechyd a Hinsawdd.

 Anrhydeddau a gwobrau 

 Médaille de l'Ordre du Mérite National gan Lywodraeth Ffrainc
 Gwobr Strategaeth Maeth Genedlaethol Sbaen
 Gwobr Mujer Extraordinaria gan Frenhines Letizia o Sbaen,
 Aelod o Academi Feddygaeth Frenhinol Asturias
 “Merched ysbrydoledig yn gweithio tuag at warchod yr amgylchedd,” Dathliad Diwrnod Rhyngwladol y Menywod yng Ngenefa, gan UNEP (2016) 

 Cyfeiriadau 

Categori:Meddygon benywaidd o Sbaen
Categori:Diplomyddion o Sbaen
Categori:Genedigaethau 1962
Categori:Meddygon o Asturias
Categori:Diplomyddion o Asturias